กรมการข้าว บวงสรวงแม่โพสพ สร้างสิริมงคล เนื่องในวันข้าวและชาวนาแห่งชาติ
นายอาชว์ชัยชาญ เลี้ยงประยูร อธิบดีกรมการข้าว พร้อมด้วยนายณัฏฐกิตติ์ ของทิพย์ รองอธิบดีกรมการข้าว นำคณะผู้บริหารและเจ้าหน้าที่กรมการข้าว ร่วมทำบุญพิธีบวงสรวงบูชาแม่โพสพ เทพยดาและสิ่งศักดิ์สิทธิ์ เมื่อช่วงเช้าวันนี้  5 มิถุนายน 2564 เวลา 7.09 น. ในวันถ่ายทอดเทคโนโลยีการผลิตข้าวระดับประเทศ เนื่องในวันข้าวและชาวนาแห่งชาติ ประจำปี 2564 เพื่อความเป็นสิริมงคล รำลึกถึงความสำคัญของข้าว ประกอบด้วยการไหว้ศาลพระภูมิ เจ้าที่ แม่โพสพ ก่อนเข้าสู่พิธีสงฆ์เพื่ออาราธนาศีล รับศีล สมาทานศีลและถวายจตุปัจจัย เครื่องไทยธรรม แด่พระสงฆ์จำนวน 9 รูป จากวัดไผ่ล้อม จังหวัดนครปฐม จากนั้น อธิบดีกรมการข้าวนำคณะบุคลากรกรมการข้าวร่วมถวายสังฆทาน พระจำนวน 9 รูป โดยมีพระครูปลัดสิทธิวัฒน์ หรือหลวงพี่น้ำฝน เจ้าอาวาสวัดไผ่ล้อม เป็นเจ้าพิธีกรรม ณ บริเวณลานหน้ากรมการข้าว ผ่านการถ่ายทอดสัญญาณใน Facebook Fanpage Rice News Channelอธิบดีกรมการข้าว กล่าวหลังพิธีบวงสรวงแม่โพสพว่า ข้าวและชาวนาไทยมีความสำคัญกับประเทศ ไม่แพ้กับอาชีพอื่นๆ ด้วยความสำคัญที่ผูกพันอย่างลึกซึ้งระหว่างข้าวและชาวนา คณะรัฐมนตรีจึงมีมติให้วันที่ 5 มิถุนายน ของทุกปี เป็น "วันข้าวและชาวนาแห่งชาติ"การจัดงานวันข้าวและชาวนาแห่งชาติในปีนี้ เพื่อให้เป็นไปตามแนวทางการปฏิบัติการเฝ้าระวังและการป้องกันการแพร่ระบาดของ COVID - 19 จึงจัดงานในรูปแบบออนไลน์ ระหว่างวันที่ 4 – 6 มิถุนายน 2564 ผ่านการถ่ายทอดสัญญาณภาพจากกรมการข้าวส่วนกลางและส่วนภูมิภาคทั้ง 5 แห่ง ประกอบด้วย ศูนย์วิจัยข้าวสกลนคร ศูนย์วิจัยข้าวปราจีนบุรี ศูนย์วิจัยข้าวพัทลุง ศูนย์เมล็ดพันธุ์ข้าวกำแพงเพชร และศูนย์เมล็ดพันธุ์ข้าวพิจิตร โดยหลังจากสิ้นสุดการจัดงาน กรมการข้าวจะนำเทปบันทึกการถ่ายทอดสดมาเผยแพร่ไว้ให้ผู้ที่สนใจ สามารถเข้ามารับชมหรือศึกษาหาความรู้เพิ่มเติมต่อไป